Bačík, Branislav, predseda Výkonného výboru Fondu národného majetku SR (2013-06-28):
Ďakujem pekne za slovo, pani podpredsedníčka Národnej rady Slovenskej republiky. Vážené panie poslankyne, vážení páni poslanci, na základe zákona č. 91/1992 Zb. o podmienkach prevodu majetku štátu na iné osoby v znení neskorších predpisov predkladám za Fond národného majetku Slovenskej republiky návrh Výročnej správy o činnosti Fondu národného majetku Slovenskej republiky za rok 2012 na schválenie Národnej rade Slovenskej republiky. Na úvod, ak dovolíte, v krátkosti tie hlavné činnosti fondu, ktoré realizoval v prvom polroku 2012. Tak, ako máte v správe uvedené, aktivity fondu v roku 2012 oproti roku 2011 boli z hľadiska prípravy a realizácie predajov ovplyvnené programovým vyhlásením vlády Slovenskej republiky, na základe ktorého vláda prijala uznesenie, ktorým uložila ministrovi hospodárstva Slovenskej republiky nepokračovať v prebiehajúcom procese privatizácie a predsedovi výkonného výboru vláda odporučila ukončiť kroky vedúce k prevodu majetkových účastí fondu na podnikaní vybraných spoločností. V druhej polovici roku 2012 fond realizoval bezodplatný prevod 100 % akcií spoločnosti SEPS na Slovenskú republiku. Zmluva o bezodplatnom prevode akcií bola uzatvorená na základe rozhodnutia vlády a prevod akcií prešiel na Slovenskú republiku v zastúpení ministerstva financií. Na konci roku výkonný výbor fondu na základe uznesenia vlády odsúhlasil uzavretie právnych dokumentov súvisiacich so zmenou vlastníckej štruktúry spoločnosti Slovak Gas Holding. Okrem uvedeného fond počas roku 2012 pokračoval vo svojich hlavných aktivitách, ktoré mu vyplývajú zo zákona o privatizácii, to znamená, že zabezpečoval vyplácanie dlhopisov fondu, kde bolo v roku 2012 oprávneným osobám vyplatených 346 kusov dlhopisu, čo je cirka o 30 % viac ako oproti roku 2011. Ďalej vykonával činnosti spojené s realizáciou bezodplatných prevodov cenných papierov od fyzických osôb na fond. V priebehu roku 2012 sa do tohto projektu zapojilo okolo 190 tisíc občanov Slovenskej republiky, čo predstavuje nárast o 31 % oproti roku 2011. Ďalej fond obhajoval záujmy fondu v 116-ch aktívnych aj pasívnych súdnych sporoch s finančným odhadom cca 50 mil. euro v aktívnych a cca 506 mil. eur v pasívnych súdnych sporoch. Ďalej vykonával akcionárske práva a aktívne pristupoval k príprave riadnych valných zhromaždení za účelom prijatia rozhodnutí a výplate dividend zo zisku dosiahnutého spoločnosťami s majetkovou účasťou fondu. Celkové príjmy fondu z dividend dosiahli objem 609 mil. eur. Okrem uvedeného fond naďalej zabezpečoval činnosti ohľadom monitorovania pohľadávok, záväzkov a povinností vyplývajúcich zo zmlúv o predaji majetku, respektíve akcií a nájomných zmlúv, ako aj činnosti týkajúce sa vymáhania pohľadávok. Vážené panie poslankyne, vážení páni poslanci, predkladaný materiál bol prerokovaný a schválený výkonným výborom fondu dňa 18. 4. 2013 bez pripomienok a následne dozornou radou fondu dňa 23. 4. 2013, ktorá odporučila predsedovi výkonného výboru fondu, aby uvedený materiál predložil najskôr na prerokovanie vláde Slovenskej republiky a súčasne následne Národnej rade Slovenskej republiky. Uvedený materiál vláda prerokovala 22. 5. 2013 bez pripomienok. Uvedený materiál nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti a nemá ani ostatné sociálne vplyvy. Pani podpredsedníčka Národnej rady, toľko na úvod z mojej strany. Ďakujem pekne za pozornosť.